ky ky el cs ky ky ky ky ky ky ky ru ky ky ru ky ky ky ky ky ky ky ky ky ky tt ru ky ky ru ru ru ru ky ky ky ky ky ky ru ru ru ru ru ky en ru
"De-факто", 20.03.08 - 16-бет: Таластын ташы алтын, суусу дары...•
Кут болсун Нооруз майрамың, Куттуктоо сизге айтамын!
Рашид Кудайкулов, Талас райондук салык инспекциясынын начальниги:
-Нооруз бул жаңылануунун эң жакшы майрамы десе болот. Анткени, Нооруз күн менен түн теңелген мезгилге туш келип, адамдардын рухий дүйнөсүн жаңылап, көңүлүн жашарткан өзгөчө каада-салт менен белгиленүүчү майрам. Бул күнү ар бир пенде арзуу тилегин айтып, кудайдан ушул жыл жакшылыктын, токчулуктун жылы болушуп тилеп, колунда барын достору менен, коңшу- колоңдору, тууган-туушкандары менен бирдикте майрам шаанисин жасайт. Анда да эчен тилектер айтылып, эртеңки келечегибиз, укугубуз тең болсун дешет. Мен дагы ар бир үйдө аш болсун, узун өмүр жаш болсун демекчимин.
Шаршенбай Абдукаимов, Талас айыл чарба техникумунун жана Кыргызстан агрардык академиясынын Таластагы
филиалынын директору, айыл чарба илимдеринин кандидаты:
-Жыл жылга тогошуп отуруп, арадан техникумубуздун ачылганынан бери 18 жыл өтүп, 300дөн ашуун ар кыл кесип ээлерин даярдап, уядан учуруптурбуз. Бир кездеги оозуна алы келбеген "ушул техникумдун эмне кереги бар эле" дегендердин сөзү да суу кечпей, окуу жайдын базасы жакшырып, агрардык академиясынын филиалына айландык. Бул биздин окутуучулардын, илимпоздордун эмгегинин жеңиши болду десем апырткандык эмес. Бир кездеги тиккен чырпыктарыбыз чынар болуп, техникумдун алды кулпуруп, бой тиреген теректер, арча, кайың турат. Өтүп бара жаткан жылы эмгегим эске алынып, Кыргыз Республикасынын билим берүүсүнө эмгек сиңирген кызматкер наамына жетишкениме сыймыктанам. Бул менин эле эмес, жалпы жамаатымдын жеңиши, андыктан бардык кесиптештерге жаңырган жылда жакшылыктар болсо дейм.
Талас райондук МАИнин ага инспектору:
-Жазды сагынбаган эч жан жок болушу керек. Ошону менен катар Нооруз да удаалаш келип, сагындырып күттүрөт. Биз бала кезде бул майрамды ата-энелерибизди ээрчип "көп көжө" ичип, улам бир үйгө киргенибизге курсант болчубуз. Бирок ошондо улуулардын эмне дешип сүйлөшкөндөрүн анчалык элес албай эле, "куттуу болсун" дегендерин эшитип, эми эрезеге жетип калган чакта Нооруздун тарыхын талдап, аны үйбүлө, бала-бакыра, неберелер менен белгилеп отурабыз. Бул тарыхы терең, мааниси зор майрам ылайым жакшылыктарды алып келсин деп тилек айта кетмекчимин. Ошондой эле ийгилик ар дайым жолдон башталат эмеспи. Жаңырган жылда да жашыл жарык жаркып, айдоочулардын жолу байсалдуу болсун!
"Жерүй" алтын жабык АКнын башкармалыгынын төрагасы:
-Учурдан пайдаланып биздин коомдун башкармасынын атынан баардык кыргыз элин кылымдарды карыткан Нооруз майрамы менен куттуктайм. Ошондой эле таластык атуулдарга жадыраган жаздын майрамын жакшы маанайда өткөрүүлөрүн каалайм. Биз элдин социалдык жактан өнүгүүсү үчүн зор аракеттерди көрүп, Талас элине бир кыйла жардамдарды көргөздүк. Алсак, Бекмолдо айыл өкмөтүндөгү мектептерге көмөк көрсөтүү менен маданият үчүн толук ремонттон өткөзүп, медициналык жаңы жабдыктарды алып келип бердик. Мындан тышкары, социалдык-экономикалык өнүгүүсү үчүн дагы салымыбызды кошуп жатабыз. Эми жаңырган жылда дагы ишибизди улантып, эл үчүн камкордук көрүүнү башкы милдет деп эсептейбиз. Ошентип, "Жерүй" алтын кенин элдин кызыкчылыгы үчүн иштетип, бакубат жашоого жол ачмакчыбыз.
Гүлбарчын Төрөбекова, областтагы Үйбүлөлүк медициналык дарыгерлер борборунун директору, областтык саламаттыкты сактоо тармагынын координатору:
-Чындыгында, март айы- эң жакшы айлардын бири. Айдын аты эле айтып тургандай, мартабалуу бол деген сыяктанат. Кечээ эле биздин кыз-келиндердин майрамын белгилесек, эми босогодо Нооруз турат. Жыл сайын бул майрамды биздин жамааттагылар жарык маанай менен тосушуп, жаңы жылды жаңы дем, жаңы күч менен башташып, элибиздин саламаттыгы үчүн ириде анын алдын алууга басым жасашат. Ошондой эле медицина тармагындагы реформаларды терең туя билишип, үйбүлөлүк дарыгерлер топтору билимдерин өркүндөтүштү. Медицинадагы бул өзгөрүү элеттиктерге да оң таасирин тийгизип, тейлөөнүн маданияттуулугу жогорулады. Өзгөчө балдарга, кош бойлуу энелерге көңүл бурулуп, текшерүүлөр дыкат жүргүзүлүп, өз жемишин бере баштады. Элет жериндеги медициналык жайлар жакшырып, дары-дармек жетиштүү. Дал ушул учурда Нооруздун тазалыкты туу тутканы элибиздин денсоолугу үчүн да көмөк берет. Эмесе, бардыгыңыздарга, кесиптештериме денсоолук, иштеги ийгиликтерди каалайм.
областтагы көмөкчү мектеп -
КР эмгек сиңирген мугалими:
-Нооруз - бул эң улуу майрам. Анын улуулугу, сулуулугу, элди ынтымак, биримдикке чакырганы келечегибизден көптү үмүттөндүрөт. Ошондой эле Жер Эненин элибизге берешендиги артып, эмгек күүсү башталат. Негизинен биздин мектепте жаш муундарды кесипке багыттайбыз. Өкмөтүбүздүн чама-чаркын билип, биз тышкы инвестицияга басым жасап, 5 млн. сомго жакын акчага шартыбызды жакшырттык. Көмөкчү чарбабызды өркүндөтүп, окутуп, тарбиялоону биринчи планга койдук. Дал ушул өңдүү жакшылыктарыбызды Ноорузда белгилеп, жаңы жылга жаңы максаттарды коебуз. Эмесе, баардык кесиптештеримди, бүтүндөй кыргыз элин жаңы жылы, Нооруз майрамы менен куттуктайм!
Майрамдык куттуктоолорду даярдаган өз кабарчыбыз Табыш НАЗАРКУЛОВ
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!